CELEX: 32011D0037
Language: mt
Date: 2011-01-18 00:00:00
Title: 2011/37/UE: Deċiżjoni ta’ Implimentazzjoni tal-Kunsill tat- 18 ta’ Jannar 2011 li temenda d-Deċiżjoni 2007/884/KE li tawtorizza lir-Renju Unit biex ikompli japplika miżura ta’ deroga mill-Artikoli 26(1)(a), 168 u 169 tad-Direttiva 2006/112/KE dwar is-sistema komuni ta’ taxxa fuq il-valur miżjud

22.1.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 19/11
            
         DEĊIŻJONI TA’ IMPLIMENTAZZJONI TAL-KUNSILL
   tat-18 ta’ Jannar 2011
   li temenda d-Deċiżjoni 2007/884/KE li tawtorizza lir-Renju Unit biex ikompli japplika miżura ta’ deroga mill-Artikoli 26(1)(a), 168 u 169 tad-Direttiva 2006/112/KE dwar is-sistema komuni ta’ taxxa fuq il-valur miżjud
   (2011/37/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (1), u b’mod partikolari l-Artikolu 395(1) tagħha,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Permezz ta’ ittra rreġistrata mis-Segretarjat Ġenerali tal-Kummissjoni fit-22 ta’ Lulju 2010, ir-Renju Unit talab l-awtorizzazzjoni biex tiġi estiża miżura ta’ deroga sabiex jibqa’ jkun hemm restrizzjoni fuq id-dritt ta’ tnaqqis tal-VAT mill-kerrej jew mill-persuna li tieħu b’titolu ta’ lease fuq l-ispejjeż għall-kiri jew il-lease ta’ vettura tal-passiġġieri meta l-vettura ma tintużax esklussivament għal skopijiet kummerċjali.
            
         
               (2)
            
            
               Il-Kummissjoni infurmat lill-Istati Membri l-oħra bit-talba tar-Renju Unit permezz ta’ ittra datata t-12 ta’ Ottubru 2010. Permezz ta’ ittra datata l-15 ta’ Ottubru 2010, il-Kummissjoni nnotifikat lir-Renju Unit li kellha l-informazzjoni kollha meħtieġa biex tikkunsidra t-talba.
            
         
               (3)
            
            
               Id-Deċiżjoni tal-Kunsill 2007/884/KE tal-20 ta’ Diċembru 2007 li tawtorizza lir-Renju Unit biex ikompli japplika miżura ta’ deroga mill-Artikoli 26(1)(a), 168 u 169 tad-Direttiva 2006/112/KE dwar is-sistema komuni ta’ taxxa fuq il-valur miżjud (2), awtorizzat lir-Renju Unit biex jillimita sa 50 % d-dritt tal-kerrej jew ta’ dak li jagħti b’titolu ta’ lease li jnaqqas id-dħul tal-VAT fuq l-ispejjeż għall-kiri jew il-lease ta’ vettura tal-passiġġieri meta l-vettura ma tkunx tintuża esklussivament għal skopijiet kummerċjali. Ir-Renju Unit kien awtorizzat ukoll biex ma jqisx bħala provvisti ta’ servizzi bi ħlas l-użu privat ta’ karozza mikrija jew meħuda b’titolu ta’ lease minn persuna taxxabbli għall-finijiet ta’ negozju tiegħu stess. Din il-miżura ta’ simplifikazzjoni eliminat il-ħtieġa li l-kerrej jew il-persuna li tieħu b’titolu ta’ lease jżommu rekords tal-kilometri li kull karozza tal-impriża tkun għamlet għal skop privat u li jagħti kont għal skopijiet ta’ taxxa dwar il-kilometri reali magħmla minn kull vettura għal skop privat.
            
         
               (4)
            
            
               Skont l-informazzjoni mogħtija mir-Renju Unit, il-limitazzjoni ta’ 50 % għadha tikkorrispondi għaċ-ċirkostanzi reali f’dak li jirrigwarda l-użu kummerċjali u dak mhux kummerċjali mill-kerrej jew mill-persuna li tieħu b’titolu ta’ lease tal-vetturi kkonċernati. Għalhekk huwa xieraq li r-Renju Unit ikun awtorizzat biex japplika l-miżura għal perijodu limitat ulterjuri, sal-31 ta’ Diċembru 2013.
            
         
               (5)
            
            
               Meta r-Renju Unit jikkunsidra li hija meħtieġa estensjoni ulterjuri lilhinn mill-2013, għandu jiġi ppreżentat rapport lill-Kummissjoni li jinkludi reviżjoni tal-persentaġġ applikat flimkien mat-talba għal estensjoni, mhux aktar tard mill-1 ta’ April 2013.
            
         
               (6)
            
            
               Fid-29 ta’ Ottubru 2004, il-Kummissjoni adottat proposta għal Direttiva tal-Kunsill li temenda d-Direttiva 77/388/KEE, issa d-Direttiva 2006/112/KE, li tinkludi l-armonizzazzjoni tal-kategoriji ta’ spejjeż li għalihom jistgħu japplikaw l-esklużjonijiet mid-dritt tat-tnaqqis. Skont din il-proposta, l-esklużjonijiet mid-dritt tat-tnaqqis jistgħu jiġu applikati għal vetturi tat-triq bil-mutur. Il-miżuri ta’ deroga previsti f’din id-Deċiżjoni għandhom jiskadu fid-data tad-dħul fis-seħħ ta’ tali Direttiva li temenda, jekk dik id-data tkun qabel id-data ta’ skadenza prevista f’din id-Deċiżjoni.
            
         
               (7)
            
            
               Id-deroga m’għandha l-ebda impatt fuq ir-riżorsi proprji tal-Unjoni li jirriżultaw mit-taxxa fuq il-valur miżjud.
            
         
               (8)
            
            
               Id-Deċiżjoni 2007/884/KE għandha għalhekk tiġi emendata kif meħtieġ,
            
         ADOTTA DIN ID-DEĊIŻJONI:
   Artikolu 1
   L-Artikolu 3 tad-Deċiżjoni 2007/884/KE hija sostitwita b’dan li ġej:
   
      “Artikolu 3
      Din id-Deċiżjoni għandha tiskadi fid-data tad-dħul fis-seħħ tar-regoli tal-Unjoni li jiddeterminaw in-nefqa marbuta mal-vetturi tat-triq bil-mutur li ma tikkwalifikax għal tnaqqis totali tal-VAT, jew fil-31 ta’ Diċembru 2013, skont liema tiġi l-ewwel.
      Kwalunkwe talba għall-estensjoni tal-miżuri previsti f’din id-Deċiżjoni għandha tiġi ppreżentata lill-Kummissjoni sal-1 ta’ April 2013.
      Kwalunkwe talba għall-estensjoni għandha tkun akkumpanjata b’rapport li jinkludi reviżjoni tal-persentaġġ ta’ restrinzjoni applikat fuq id-dritt għal tnaqqis tal-VAT dovut fuq il-kiri jew il-lease ta’ vetturi li ma jintużawx esklussivament għal skopijiet kummerċjali.”
   
   Artikolu 2
   Din id-Deċiżjoni għandha tieħu effett fil-jum tan-notifika tagħha.
   Din id-Deċiżjoni għandha tapplika mill-1 ta’ Jannar 2011.
   Artikolu 3
   Din id-Deċiżjoni hija indirizzata lir-Renju Unit tal-Gran Brittanja u l-Irlanda ta’ Fuq.
   
      Magħmul fi Brussell, it-18 ta’ Jannar 2011.
      
         
            Għall-Kunsill
         
         
            Il-President
         
         Gy. MATOLCSY
      
   
   
      (1)  ĠU L 347, 11.12.2006, p. 1.
   
      (2)  ĠU L 346, 29.12.2007, p. 21.